钦定古今图书集成/明伦汇编/氏族典/第040卷 > 《凌迪知万姓统谱》 > 庞晃
## 钦定古今图书集成/明伦汇编/氏族典/第040卷 > 《凌迪知万姓统谱》 > 庞晃

按《隋书庞晃传》：“晃字元显，榆林人也。少以良家子刺
史杜达召补州都督。周太祖既有关中，署晃大都督，
领亲信兵，常置左右，晃因徙居关中。后迁骠骑将军，
袭爵比阳侯。卫王直出镇襄州，晃以本官从。寻击江
南，没于阵。数年赎归，拜上仪同，复事卫王。时高祖出
为随州刺史，路经襄阳，卫王令晃诣高祖。晃知高祖”
非常人，深自结纳。武帝时，晃为常山太守，高祖为定
州总管，屡相往来。俄而高祖转亳州总管，晃亦转为
车骑将军。及高祖为扬州总管，奏晃同行。既而高祖
为丞相，进晃位开府，命督左右，甚见亲待。及践祚，加
上开府，拜右卫将军，进爵为公。河间王弘之击突厥
也，晃以行军总管从击破之。宿卫十馀年，出为怀州
刺史。数岁，迁原州总管。仁寿中，卒官，年七十二。谥曰
敬。